Regeringsbeampte steel glo by weduwee | Maroela Media
'n 46-jarige regeringsbeampte het Dinsdag in die Mhala-landdroshof in Mpumalanga verskyn op aanklag van diefstal. Hy het glo sy oorlede neef se weduwee se geld gesteel.
Brig. Leonard Hlathi, woordvoerder van die polisie, sê die regeringsbeampte, Dingani Johnson Ngwenyama, het na bewering 'n enkelbedrag geld, wat eintlik bedoel was vir sy neef se weduwee en haar kinders, in sy bankrekening oorbetaal. Ngwenyama se neef is reeds in 2007 dood.
"Ngwenyama het ná sy neef se dood glo vrywillig aangebied om sy weduwee te help om haar man se boedelgeld te eis en dit by 'n versekeringsmaatskappy te belê. Die weduwee het ingestem om dit te doen," sê Hlathi.
Hlathi sê die beweerde diefstal het aan die lig gekom toe die weduwee die versekeringsmaatskappy kontak om te hoor wanneer hulle vir haar die geld gaan uitbetaal. Die maatskappy het haar toe verwittig dat daar geen belegging namens haar gemaak is nie. Die maatskappy het haar aangeraai om haar bank te kontak.
"Die bank het vir die weduwee gesê 'n bedrag geld van ongeveer R370 000 is glo in Ngwenyama se persoonlike bankrekening oorbetaal," vertel Hlathi.
Hlathi sê die weduwee het dit dadelik by die polisie aangemeld en 'n saak van diefstal is teen Ngwenyama oopgemaak. Ngwenyama is Maandag in hegtenis geneem.
Ngwenyama is Dinsdag borgtog van R10 000 toegestaan. Hy sal na verwagting weer op 31 Augustus in die hof verskyn.
Lt.genl. Mondli Zuma, provinsiale polisiekommissaris in Mpumalanga, sê hy is geskok oor die aantygings teen Ngwenyama. "Wat met die weduwee gebeur het, is hartverskeurend. Ons versoek families sowel as lede van die gemeenskap om nie weerloses om die bos te lei nie," sê Zuma.
Skelm, die neef moes dus die belegging in sy eie naam gemaak het aangesien fonds nie in n derde party se rekening inbetaal mag word nie, so draai die wiel.
Moral of the story…..never ask an ANC official for help, and if an ANC official offers help, violently refuse said help!